<classify> Akizungumza na gazeti hili jana Katibu Mkuu wa Tada, Kally Mgonja alisema katika michuano hiyo wanatarajia kupeleka kikosi cha watu 16 ambacho kitapigana kusaka ushindi.Mgonja alisema wameona waanze mchakato wa kutafuta wadhamini mapema ili wajipange kwani malengo yao ni kuhakikisha wanafanya vizuri katika michuano hiyo ya Afrika Mashariki.Tunatakiwa kupeleka timu Uganda, kwa hiyo tunafikiria suala la udhamini, tunatarajia kukaa kikao cha Kamati ya Utendaji tujipange, alisema Mgonja.Katika zoezi la kuunda kikosi hicho kitakachowakilisha kwenye michuano hiyo alisema tayari wameshakipata na kwamba wamepeleka barua kwenye klabu zao ili wajue uchaguzi wa wachezaji hao.Alisema baada tu ya kupata wadhamini watatangaza kikosi hicho kitakachowakilisha kwenye michuano ya kimataifa. Timu ya Taifa ya Darts imekuwa ikijitahidi kufanya vizuri katika michuano hiyo ambapo mwaka jana walishika nafasi ya pili huku Kenya ikishika nafasi ya kwanza katika michuano iliyofanyika nchini Kenya.Mgonja alisema mwaka huu wamedhamiria kurudi na ubingwa wa kwanza huku mategemeo yao yakilenga kwa timu ya wanawake ambayo ilionesha kufanya vizuri katika michuano ya kitaifa.  <topic>: michezo 